Document ID: /roh_data/filtered/fineweb-2-filterrobots_roh.jsonl.gz/73293

A Laax vegn il traffic pli segir e ruassaivel. Quai è la finamira d'ina investiziun gronda che la regenza grischuna fa a Laax, sco ella scriva sin sia pagina d'internet.
Per l'ina vegn la via chantunala tranter Laax Marcau e Laax vitg schlargiada. Damai ch'igl ha chasas sin la vart dal culm, vegn ella schlargiada envers la Ruinaulta. Quai fa da basegn da construir novs fundaments sin questa vart.
Da nov datti lura ina via da peduns e pedunas sper la Via Alpsu, ch'è sin la vart da la Ruinaulta. L'entir project custa 14 milliuns francs. Suenter il schlargiament vegnia la ladezza da la via a correspunder a la norma tenor il program da bajegiar vias chantunal. In milliun franc dals custs vegn la vischnanca a surpigliar.
Canera ed emissiuns
La regenza lubescha era mesiras cunter la canera. Tranter la rundella Lag Isla e la cruschada Via Runs è la limita da tempo da nov 50 kilometers per ura. Sin la via Murschetg tranter la rundella Lag Isla e l'hotel Signina vala da nov ina limita da 60 kilometers per ura. Fin uss era la limita da tempo sin quests tschancuns 80 kilometers per ura e per part 60 kilometers per ura.
Il chantun menziunescha sin sia pagina er, che las limitas d'emissiuns vegnian surpassadas en 54 lieus. Da quai sajan 888 persunas a Laax pertutgadas. Plinavant vegnia surpassà en 24 lieus la concentraziun d'emissiuns alarmanta. Da quai sajan 454 persunas pertutgadas.